《岳王墓》
宋代·韩信同

妖星隳地芒角赤，龙剑悲吼风萧瑟。
中原王气挽不回，将军一死鸿毛掷。
秦空小儿真戏剧，播弄造化摇枢极。
指雌为亲忠且逆，双手上遮天眼碧。
九重茫茫隔天日，无由下烛臣愚直。
臣愚万死不足惜，国耻未湔独愤激。
古坟埋冤血空沥，西风年年土花蚀。
我恐精忠埋不得，白日英魂土中泣。
请将衰骨斲苔痕，献作吾皇补天石。

作者简介：（1252—1332）元福州宁德人，字伯循，号古遗。性颖异，工文赋，受学于陈尚德。领石堂教授，究心濂洛关闽之学。仁宗延祐间，应浙江乡举，与时不合，归即隐居不仕。四方受学者众，称古遗先生。有《四书标注》、《三礼易经旁注》及《书集解》等。